François Mergen
De François Mergen, gebuer 1925 zu Réiden op der Atert als Bouf vum déizäitegen Apdikter, a gestuerwen de 26. Juni 1989 zu Crystal Rivers, Florida, war e lëtzebuergesche Bësch-Spezialist an Expert. Hie war Dekan vun der School of Forestry op der Yale-Universitéit an den USA.

Am Zweete Weltkrich war de François Mergen Resistenzler. Hie gouf a Prisongen a Lagere gestach, konnt awer fortlafen a sech an England duerchschloen, wou e Liaisounsoffizéier am Generol Eisenhower sengem Quartier général gouf. Nom Krich huet hie fir d'War Crimes Commission geschafft.

Hien huet spéider op der University of New Brunswick a Kanada studéiert an op der Yale Universitéit e Master's degree an en Doktorat gemaach. 1954 krut hien eng Plaz op der Yale-Universitéit, a war do vun 1965 bis 1975 Dekan vun der Forestry school. Déi huet sech ënner senger Leedung op Ëmweltstudië spezialiséiert.

Hie krut eng sëllegen Auszeechnungen, dorënner de Barrington Moore Memorial Award vun der Society of American Foresters fir remarkabel Performanzen an der biologescher Fuerschung.

Hien huet vill publizéiert, an och an den 1980er Joren en Avis iwwer d'Auswierkunge vum sougenannte Sauere Reen op déi lëtzebuergesch Bëscher, ofginn.

De François Mergen ass un enger Liewerschwächt gestuerwen, déi op eng Ustiechung vun Hepatitis, an engem Nazi-Konzentratiounslager, zeréckgoung.

Publikatiounen (Auswiel) 
 Mergen, François: Tropical forestry - a challenge to the profession of forestry, 1983, Yale university, school of forestry
 Mergen, Francois: Forestry Research: A Provisional Global Inventory, Mee 1986. (42 S.)

Forstwirtschaft
Bëscher
Gebuer 1925
Gestuerwen 1989
Lëtzebuergesch Resistenzler